《金缕曲 黄药林自兴安军营寄梅花小幅因题四阕于左方 其一》
清代·杨芳灿

廿载辞江国。记寻春、氁衫茸帽，岁寒泉石。抛却家园三百树，漂泊天涯为客。

听吹彻、玉龙凄咽。缟鹤青猿劳怅望，绕寒溪、几度飘香雪。

江天远，梦难觅。

故人知我心相忆。砑生绡、一枝疏瘦，剪来烟驿。海月流光明似镜，冷挂珊瑚七尺。

徬佛见、旧时颜色。不分何郎吟兴减，索枯肠、试点春风笔。

镫欲灺，砚刚炙。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。